Up-547/03
Natisni
Opravilna št.:
Up-547/03
Datum odločitve:
12. 7. 2004
ECLI:
ECLI:SI:USRS:2004:Up.547.03
Akt:
Ustavna pritožba A. A. zoper sklep Vrhovnega sodišča št. VIII Ips 128/2002
Izrek:
Ustavna pritožba A. A. zoper sklep Vrhovnega sodišča št. VIII Ips 128/2002 se ne sprejme.
Evidenčni stavek:
Z odločitvijo Vrhovnega sodišča o zavrženju revizije ni moglo priti do kršitve človekove pravice do pravnega sredstva.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.

5.3.13.3 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Dvostopenjska sodna pristojnost (25).
Pravna podlaga:
Člen 25, Ustava [URS]

Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
13. 8. 2003
Vrsta odločitve:
sklep
Vrsta rešitve:
nesprejem ustavne pritožbe
Dokument:
US23626
Up-547/03 - 6
12. 7. 2004
SKLEP
Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnik v Z., na seji senata dne 22. junija 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94) sklenilo:
Ustavna pritožba A. A. zoper sklep Vrhovnega sodišča št. VIII Ips 128/2002 se ne sprejme.
Obrazložitev
A.
1. Sodišče prve stopnje je v socialnem sporu razveljavilo dve odločbi Zavoda za pokojninsko in invalidsko zavarovanje in mu zadevo vrnilo v novo odločanje. Zoper sodbo se je pritožil samo Zavod. Sodišče druge stopnje je pritožbo zavrnilo in potrdilo sodbo sodišča prve stopnje. Zoper sodbo pritožbenega sodišča je revizijo vložil pritožnik (tožnik v socialnem sporu). Vrhovno sodišče je z izpodbijanim sklepom revizijo zavrglo, ker se pritožnik ni pritožil zoper sodbo sodišča prve stopnje, opustitve pritožbe pa ni mogoče nadomestiti z revizijo.
2. Pritožnik zatrjuje kršitev pravice do pravnega sredstva po 25. členu Ustave, ker naj bi bilo stališče, da lahko revizijo vloži samo, kdor je vložil tudi pritožbo, preveč togo. Sodni postopek in revizija naj bi bila v širšem smislu podaljšanje postopka pri nosilcu zavarovanja in naj bi zato ugotavljanje popolnega dejanskega stanja pred sodiščem ne moglo postati v nobeni fazi nepomembno. Tudi Zakon o pravdnem postopku (Uradni list RS, št. 26/99 in nasl. - ZPP) naj ne bi določal, da stranka, ki ni vložila pritožbe, izgubi pravico do vložitve revizije. V sporu naj bi uspel le deloma, saj toženec zaradi izraženega stališča sodišč ne bo odločal o obnovi postopka, temveč bo postopal kot pri predlogu za novo odmero pokojnine, kar pa predvidoma ne bo omogočilo pravilne višine pokojnine za celo obdobje upokojitve.
B.
3. Po ustaljeni ustavnosodni presoji z odločitvijo Vrhovnega sodišča o zavrženju revizije do zatrjevane kršitve človekove pravice ni moglo priti. Pravica do pravnega sredstva iz 25. člena Ustave več kot dvostopenjskega sojenja (tj. več kot pritožbe proti odločbi sodišča prve stopnje) ne zagotavlja.
Tudi v obravnavanem postopku je bila pravica do pritožbe zoper sodbo sodišča prve stopnje zagotovljena. Pravica do revizije pa v pravici do pravnega sredstva po 25. členu Ustave ni zajeta. Ker z izpodbijano sodno odločbo očitno ni kršena človekova pravica, kot jo zatrjuje pritožnik, Ustavno sodišče ustavne pritožbe ni sprejelo v obravnavo.
C.
4. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo. Predsednica senata
Milojka Modrijan